ვალტერ ფუნკი

ვალტერ იმანუელ ფუნკი (გერმ. Walther Immanuel Funk; დ. 18 მარაშინათუთა, 1890 — ღ. 31 მესი, 1960) — გერმანალი ეკონომისტი, ნაცისტური გერმანიაშ ეკონომიკაშ მინისტრი 1938-1945 წანეფს დო რაიხსბანკიშ პრეზიდენტი 1939-1945 წანეფს.

ფუნკი გურაფულენდჷ ბერლინიშ დო ლაიფციგიშ უნივერსიტეტეფს. მონაწილენდჷ მაართა მოსოფელიშ ლჷმას. უკულიანი პერიოდის მუშენდჷ ჟურნალისტო. 1922 წანას ფუნკიქ გინირთჷ გერმანული ფინანსური გიშაშქუმალაშ Berliner Boersen Zeitung-იშ რედაქტორო. 1920-იან წანეფიშე ფუნკიქ ქაკათჷ ნაციონალ-სოციალისტური გერმანული მუშეფიშ პარტიას. 1931 წანაშე ფუნკი რდჷ ადოლფ ჰიტლერიშ შტაბიშ ეკონომიკური კონსულტანტი. 1938 წანას ფუნკიქ ქიდეკინჷ ეკონომიკაშ რაიხსმინისტრიშ პოსტი. 1939 წანას, თიქ გინირთჷ რაიხსბანკიშ პრეზიდენტო. მუჟამსჷთ ნაცისტური გერმანია იხაზირებუდჷ სხუნუეთიშა გენთხაფაშო, ფუნკი მონაწილენდჷ ოურდუმე ოპერაციეფიშ ეკონომიკური დოგეგმუას. ფუნკი, თაშნეშე აქტიურო ადვოკატირენდჷ რეპრესიული პოლიტიკას ურიეფიშ მეხჷ. მაჟირა მოსოფელიშ ლჷმას გერმანიაშ მარცხიშ უკულ, ფუნკი ამერიკალეფქ ოჭოფეს დო გასამართეს ნიურნბერგიშ პროცესის. პროცესის, ფუნკი დუს ითხილანდჷ დო ანტკიცენდჷ ნამდა თის ვაჸულაფინჷ შანულამი როლი გერმანიაშ ნაცისტური თარობას. ნიურნბერგიშ საირქიანო ოურდუმე ტრიბუნალქ ფუნკის ქეკადვუ ოურდუმე დანაშურეფი, თაშნეშე დანაშურეფი კოჩიშობაშ მეხჷ დო ქიმუსაჯჷ ჯიხას სადღამუშოთ დოხუნა. 1957 წანაშ 16 მესის, ფუნკი ჯიხაშე გადუდიშულეს.

ლიტერატურა
 ენციკლოპედია ბრიტანიკა

კატეგორია:დუნაბადი 1890
კატეგორია:ნაღურა 1960
კატეგორია:გერმანალეფი
კატეგორია:გერმანალი ნაცისტეფი
კატეგორია:გერმანალი ეკონომისტეფი
კატეგორია:გერმანალი ჟურნალისტეფი
კატეგორია:გერნანიაშ ეკონომიკაშ მინისტრეფი
კატეგორია:რაიხსბანკიშ პრეზიდენტეფი